Του Λάμπρου Καραγεώργου

lkar@naftemporiki.gr

Τα έσοδα των ιδιοκτητών και οι δαπάνες των φιλοξενούμενων έφεραν το 2018 περισσότερα από 100 δισεκατομμύρια δολάρια σε εκτιμώμενο άμεσο οικονομικό όφελος σε 30 χώρες, ενώ η οικονομία της Ελλάδας ενισχύθηκε κατά 1,4 δισεκατομμύρια δολάρια.

Τα παραπάνω στοιχεία ανακοίνωσε η Airbnb, επικαλούμενη τα ευρήματα νέας έρευνας και ανάλυσης εσωτερικών δεδομένων που δημοσιοποιήθηκε σήμερα. Σε αντίθεση με άλλα επιχειρηματικά μοντέλα που διοχετεύουν τα χρήματα που παράγουν σε δραστηριότητες έξω από τις τοπικές κοινότητες, η δραστηριότητα της Airbnb ωφελεί άμεσα την τοπική κοινωνία των ιδιοκτητών, υποστηρίζεται στην ανακοίνωση.

Από την ίδρυση της Airbnb, οι ιδιοκτήτες έχουν κερδίσει πάνω από 65 δισεκατομμύρια δολάρια, που πολλοί από αυτούς τα αξιοποιούν για να ανταποκριθούν στις υποχρεώσεις τους και να υλοποιήσουν επιθυμίες τους, προσθέτει η AirBnb και συμπληρώνει ότι οι μικρές επιχειρήσεις - πολλές από τις οποίες βρίσκονται εκτός των παραδοσιακών τουριστικών προορισμών - επωφελούνται επίσης από τους επισκέπτες της Airbnb, πολλοί από τους οποίους ξοδεύουν τα χρήματα που εξοικονομούν σε δαπάνη για καταλύματα, σε τοπικές εγκαταστάσεις.

Σύμφωνα με την έρευνα της Airbnb, σε πάνω από 228.000 απαντήσεις από τους ιδιοκτήτες και την κοινότητα φιλοξενούμενων σε όλον τον κόσμο:

● Το 84% των ιδιοκτητών Airbnb λέει ότι προτείνει στους φιλοξενούμενους εστιατόρια και καφέ.

● Το 69% των ιδιοκτητών Airbnb λέει ότι προτείνει στους φιλοξενούμενους πολιτιστικές δραστηριότητες όπως επισκέψεις σε μουσεία, φεστιβάλ και ιστορικά μέρη.

● Το 51% των ιδιοκτητών Airbnb λέει ότι η φιλοξενία τούς έχει βοηθήσει να μπορούν να ανταποκριθούν στα έξοδα των σπιτιών τους.

● Κατά μέσο όρο, οι φιλοξενούμενοι λένε ότι το 42% των δαπανών τους γίνονται στη γειτονιά στην οποία κατοικούν.

● Το 50% των φιλοξενούμενων λέει ότι ξοδεύει τα χρήματα που έχει εξοικονομήσει από τη διαμονή σε Airbnb στις πόλεις και γειτονιές που επισκέφθηκε.

● Το 70% των φιλοξενούμενων λέει το ότι θέλει να ανακαλύψει μια συγκεκριμένη γειτονιά, έχει σημασία στην απόφασή του να χρησιμοποιήσει Airbnb.

● Το 86% των φιλοξενούμενων λέει το ότι η τοποθεσία διαμονής είναι πιο βολική από τα ξενοδοχεία και μετράει στην απόφασή να χρησιμοποιήσει Airbnb.

● Οι φιλοξενούμενοι λένε ότι η Airbnb επηρέασε τη διάρκεια διαμονής τους, καθώς επιμήκυναν κατά μέσο όρο κατά 4,3 μέρες το ταξίδι τους.

Εκτιμώμενο άμεσο οικονομικό όφελος της Airbnb το 2018 (30 χώρες)

Η εκτίμηση βασίζεται στο εισόδημα των ιδιοκτητών και στην εκτιμώμενη δαπάνη των φιλοξενούμενων (σε δολάρια) κατά τη διάρκεια του ταξιδιού:

1. ΗΠΑ: 33,8 δισεκατομμύρια

2. Γαλλία: 10,8 δισεκατομμύρια

3. Ισπανία: 6,9 δισεκατομμύρια

4. Ιταλία: 6,4 δισεκατομμύρια

5. Ηνωμένο Βασίλειο: 5,6 δισεκατομμύρια

6. Αυστραλία: 4,4 δισεκατομμύρια

7. Καναδάς: 4,3 δισεκατομμύρια

8. Ιαπωνία: 3,5 δισεκατομμύρια

9. Μεξικό: 2,7 δισεκατομμύρια

10. Πορτογαλία: 2,3 δισεκατομμύρια

11. Γερμανία: 2,3 δισεκατομμύρια

12. Κίνα: 2,3 δισεκατομμύρια

13. Βραζιλία: 2,1 δισεκατομμύρια

14. Ελλάδα: 1,4 δισεκατομμύρια

15. Ολλανδία: 1,3 δισεκατομμύρια

16. Κορέα: 1,2 δισεκατομμύρια

17. Ταϊλάνδη: 1,1 δισεκατομμύρια

18. Νέα Ζηλανδία: 912 εκατομμύρια

19. Κροατία: 910 εκατομμύρια

20. Ιρλανδία: 832 εκατομμύρια

21. Μαλαισία: 734 εκατομμύρια

22. Νότια Αφρική: 685 εκατομμύρια

23. Αργεντινή: 664 εκατομμύρια

24. Δανία: 654 εκατομμύρια

25. Ελβετία: 651 εκατομμύρια

26. Αυστρία: 625 εκατομμύρια

27. Ινδονησία: 593 εκατομμύρια

28. Φιλιππίνες: 586 εκατομμύρια

29. Κολομβία: 560 εκατομμύρια

30. Τσεχία: 555 εκατομμύρια

Η ανακοίνωση εξηγεί ότι το άμεσο οικονομικό όφελος είναι το άθροισμα των κερδών των ιδιοκτητών και των εκτιμώμενων δαπανών των επισκεπτών. Τα έσοδα του ιδιοκτήτη βασίζονται σε εσωτερικά δεδομένα της Airbnb. Οι εκτιμώμενες δαπάνες των φιλοξενούμενων βασίζονται σε περίπου 12.000 απαντήσεις σε μια εθελοντική έρευνα που αποστέλλεται σε ένα δείγμα επισκεπτών που έχουν λογαριασμό στην Airbnb και πραγματοποίησαν ταξίδι στις χώρες αυτές το 2018.

Να σημειωθεί, πάντως, ότι οι συλλογικοί φορείς του τουρισμού, όπως το Ξενοδοχειακό Επιμελητήριο Ελλάδος (ΞΕΕ), έχουν παρουσιάσει μελέτες που δείχνουν σημαντικά διαφυγόντα κέρδη για το Δημόσιο από τη μη ολοκληρωμένη φορολόγηση της συγκεκριμένης δραστηριότητας (πάνω από 400 εκατ. ευρώ το 2017), την ώρα που οι συνολικές τουριστικές εισπράξεις για τη χώρα το 2018 ξεπέρασαν τα 16,1 δισ. ευρώ.